બાળકની આંખના વિસ્મયનું સ્થાન હવે ડર લેશે. શિક્ષણની કાંટાળી કેડી પર એનું પ્રથમ ચરણ મંડાશે. એને પોતાનું બાળપણ હવે ત્યાગી દેવાનું રહેશે. એના બધાજ પ્રશ્નોના જવાબ હવે માત્ર પુસ્તકના પાનાં પર અંકિત જોવા મળશે. સૂડી વચ્ચે જેમ સોપારી ગોઠવાઈ જાય તેમ શિક્ષણ અને શિક્ષક વચ્ચે આવા સુંદર અને નિર્દોષ ગુલાબો ગોઠવાઈ જશે.. અને શિક્ષણની વેદી પર શૈશવનું સમર્પણ કરવામાં આવશે અને વાલીઓ હરખે હરખે એ વધાવી લેશે.